Սառա ալ-Ամիրի

Սառա բինտ Յուսեֆ ալ-Ամիրի (արաբ. سارة بنت يوسف الأميري, ), Արաբական Միացյալ Էմիրությունների կառավարության արդյունաբերության և առաջատար տեխնոլոգիաների նախարարության առաջատար տեխնոլոգիաների գծով պետական նախարար, ԱՄԷ տիեզերական գործակալության և ԱՄԷ գիտնականների խորհրդի ղեկավար, ինչպես նաև «Emirates Mars Mission» տիեզերական ծրագրի ղեկավարի տեղակալ։

Վաղ տարիներ և կրթություն   
Սառա ալ-Ամիրին ծնվել է ԱՄԷ-ում, 1987 թվականին։ Համակարգչային գիտություններ է ուսումնասիրել Շարժայի ամերիկյան համալսարանում՝ ստանալով բակալավրի և մագիստրոսի կոչումներ։ Մշտապես հետաքրքրվել է օդատիեզերական տեխնոլոգիայով, բայց այդ ժամանակահատվածում ԱՄԷ-ն դեռ տիեզերական ծրագիր չի ունեցել։

Գիտական գործունեություն և կարիերա      
Ալ-Ամիրին իր կարիերան սկսել է Էմիրությունների առաջավոր գիտության և տեխնիկայի ինստիտուտում, որտեղ աշխատել է DubaiSat-1 և DubaiSat-2 արբանյակային նախագծերի վրա։ 2018 թվականին նշանակվել է ԱՄԷ չորրորդ արդյունաբերական հեղափոխության խորհրդի նախագահ, 2016 թվականին՝ Էմիրությունների գիտնականների խորհրդի ղեկավար։

Համարվում է Emirates Mars Mission առաքելության գիտական ղեկավարը և համագործակցում է Բոուլդերում գտնվող Կոլորադոյի համալսարանի, Բերկլիի Կալիֆոռնիայի համալսարանի և Արիզոնայի նահանգի համալսարանի հետ։ TEDxDubai սրահում պատմել է Hope Mars Mission առաքելության մասին։ 2017 թվականի նոյեմբերին Սառա ալ-Ամիրին դարձավ ԱՄԷ-ի առաջին ներկայացուցիչը, ով ելույթ ունեցավ Լուիզիանայում անցկացվող TED միջազգային համաժողովում և ներկայացրեց Hope Mars առաքելությունը։ Առաքելությունը մեկնարկել է 2020 թվականի հուլիսին, իսկ արբանյակը Մարսի ուղեծիր է մտել 2021 թվականի փետրվարին։ Այդ միջոցառումը հարմարեցվել է ԱՄԷ-ի հիմնադրման 50-ամյակի հետ, որը նշվել է նույն թվականին։ 2015 թվականին Համաշխարհային տնտեսական ֆորումում 50 երիտասարդ գիտնականների թվում պարգևատրվել է գիտության, տեխնոլոգիայի և ճարտարագիտության բնագավառում ունեցած ներդրման համար։ 

2017 թվականի հոկտեմբերին Սառա ալ-Ամիրին Միացյալ Արաբական Միացյալ Էմիրությունների կառավարությունում նշանակվել է առաջատար տեխնոլոգիաների գծով պետական նախարար։ Համաշխարհային գիտական համագործակցությունն ընդլայնելու նպատակով 2017 թվականի նոյեմբերին այցելել է Միացյալ Նահանգների գիտական հաստատություններ։ Սառա ալ-Ամիրին ընդգրկվել է «BBC-ի 100 կանանց» ցուցակում, որը հրապարակվել է 2020 թվականի նոյեմբերի 23-ին։ 2021 թվականի փետրվարին ընդգրկվել է նաև «Time» ամսագրի ապագայի 100 ամենաազդեցիկ մարդկանց ցուցակում։

Ծանոթագրություններ 

Կին ճարտարագետներ
BBC 100 կին
Շարժայի ամերիկյան համալսարանի շրջանավարտներ
Արաբ քաղաքական գործիչներ
Աերոտիեզերական ճարտարագետներ
Արաբ գիտնականներ
Ծրագրավորողներ ըստ ազգության